'Jasno je da čovjek ima pravo na životni izbor, ali takva sumnja u vlastito zvanje odašilje lošu poruku'

Bivši župnik Župe Kraljice Apostola iz Zaprešića Vinko Sudar, koji je objavio kako odlazi iz službe jer želi osnovati obitelj, u velikoj je mjeri oduševio javnost svojim potezom. Građanima Zaprešića ova je vijest posebno teško pala. Iako ga podržavaju u njegovoj odluci, kažu kako će im iznimno nedostajati jer je bio poseban župnik.

No klerikarci nisu pretjerano oduševljeni odlukom Sudara već smatraju kako se radi o svojevrsnoj izdaji. "Jasno je da čovjek ima pravo na životni izbor, ali takva sumnja u vlastito zvanje odašilje lošu poruku, jer pater Sudar odluku o stupanju u svećenički red nije donio kao petnaestogodišnji dječak, nego kao formirana osoba u odrasloj dobi, i iza nje je trebao stajati. To je služenje Gospodinu Bogu za cijeli život, i smatram da se uopće nije smio dovesti u situaciju da u to ikad posumnja nakon odluke o zaređenju.

Sadržaj se nastavlja...

Znam, ovaj korak u javnosti doimlje se manje licemjernim negoli nekakav podvojeni život, ali u ovom slučaju nije izbor između licemjerja i transparentnosti postupaka, nego između života u svetosti i onoga u grijehu", kazao je za Slobodnu Dalmaciju dr. Mladen Parlov, profesor na Katoličko-bogoslovnom fakultetu Sveučilišta u Splitu.

'Zlorabio je sveti sakrament'

"Dakako, nije na meni da mu sudim, ali žao mi je što napušta službu zbog više razloga; kao prvo, zbog loše poruke koju je tim činom odaslao, potom zbog gubitka za Crkvu kojoj je služio te, naposljetku, žao mi je zbog njega samoga jer je na neki način izdao svoju prvu ljubav. To je kao da jedan brak zamijenite drugim", kazao je don Mladen Parlov.

Njegovo mišljenje dijeli i žrnovnički župnik don Mario Matković koji je oštro komentirao odluku Sudara. "Čovjeka ne osuđujem, ali ne zamjerite mi što mu ne želim ni aplaudirati. On je, po mojem mišljenju, zlorabio sveti sakrament, i to je apsolutna pogreška. U svećenstvo se ulazi odgovorno kao i u svaki drugi brak; to je vječni savez, neraskidiv zbog običnih ljudskih slabosti. Ne možeš se ukrcati malo u vlak za Knin, pa skrenuti malo za Perković jer si se predomislio, da tako kažem. Ne, jasno da ga nećemo kamenovati, ali imamo pravo uskratiti mu odobravanje", poručio je don Mario.

'To su ljudski porivi, ali ne treba ih osuđivati'

Slučaj je za Slobodnu Dalmaciju komentirala i nekadašnja časna sestra Bernardica Juretić Rožman. "Žao mi je svakog zvanja, čula sam komentare župljana donedavnog patera Sudara i uvjerena sam da im je odano služio. Zašto se dogodilo da je u trenutku slabosti odlučio napustiti poziv, odgovore najbolje zna on sam, a jamačno je i o tome jako dobro promislio.

To su ljudski porivi, nesavršeni, ali ne treba ih osuđivati. Čovjek je pošteno priznao da je slab, i ostao dosljedan u novoj odluci. Treba mu izraziti podršku uz nadu da će, ma što u budućnosti bude radio, to činiti na slavu Božju", poručila je Bernardica Juretić Rožman.